Imtella' Novembru 17, 2021 Rapport: Ruth Castillo Il-Kulleġġ għall-Arti, Xjenza, u Teknoloġija – l-MCAST – nieda l-pjan ta' fejn irid jasal sa sitt snin oħra. Parti kbira mill-pjan li jidħol fis-seħħ is-sena d-dieħla hu bbażat fuq dak li qalu l-istudenti tal-kulleġġ u jindirizza wkoll l-esiġenzi tal-industrija. Il-pjan strateġiku jindirizza l-impenn tal-istudenti, li l-MCAST ikun kulleġġ mill-komunità għall-komunità, is-sostenibilità l-ħadra u d-diġitalizazzjoni. Il-Kulleġġ għall-Arti, Xjenza, u Teknoloġija – l-MCAST – nieda l-pjan strateġiku tiegħu għas-snin sal-2027. Ibbażat fuq il-kwalità tat-tagħlim, l-infrastruttura, ir-riċerka u l-esperjenza ta' tagħlim fuq il-lant tax-xogħol, l-istrateġija tiffoka fuq l-impenn tal-istudenti fil-kulleġġ mhux biss mil-lat akkademiku. Edel Cassar li ħadmet fuq dan il-pjan rrimarkat li l-pjan żviluppa wara proċess ta' konsultazzjoni ta' sitt xhur li matulu semmgħu leħinhom mal-1,700 persuna – inkluż l-istudenti u l-għalliema tal-kulleġġ. Qalet li l-pjan li huwa parti minn strateġija usa li twassal sal-2030. Il-prinċipal tal-MCAST, James Calleja spjega li l-kulleġġ qed joffri lill-istudenti tiegħu l-kwalifiki meħtieġa biex mhux biss jidħlu fid-dinja tax-xogħol imma biex jirnexxu u jkollhom suċċess. "Huma ambizzjonijiet ta' sostenibbilità. Huma ambizzjonijiet ta' kwalifiki u ta' kontenut li mmorru iktar għal dik li tisejjaħ greener economy. Aħna rridu studenti li jkunu studenti li jħarsu lejn id-dinja tax-xogħol mhux biss bħala sfida għax fiha nnifisha hija sfida imma bħala karriera." Il-Ministru għall-Edukazzjoni, Justyne Caruana, qalet li l-pjan jirrifetti l-pilastri tal-istrateġija ekonomika mal-Gvern li twassal sal-2030, u żiedet li dan jixhed li l-kulleġġ għandu biex jibni komunità ta' tagħlim tul il-ħajja, għal kwalità ta' ħajja aħjar. "Qed naraw pajjiżna li qed jinbidel, Għandna esiġenzi ekonomiċi ġodda u allura l-MCAST hija strateġika ħafna biex inkunu nistgħu nindirizzaw il-bżonnijiet li għandna kemm il-kapital uman ġdid meħtieġ però anke biex ikollna diversifikazzjoni fis-setturi ekonomiċi." Il-Ministru Caruana rrimarkat li r-rebranding riċenti tal-MCAST huwa aktar minn espressjoni viżiva imma qalet li huwa l-marka ta' kulleġġ li qed iħares 'il quddiem u jibdel l-istituzzjoni għal waħda ta' tagħlim tas-seklu 21.